L-UE ddeċidiet li tirrevedi r-regoli tal-liġi tal-kumpaniji tagħha ħalli jibqgħu adatti għall-iskop tagħhom fl-era diġitali. L-għan hu li tinkiseb aktar effiċjenza, trasparenza u ċertezza legali permezz tal-użu ta' għodod diġitali. Il-presidenza Rumena tal-Kunsill illum laħqet qbil proviżorju mar-rappreżentanti tal-Parlament Ewropew dwar abbozz ta' direttiva li ser tiffaċilita u tippromwovi l-użu ta' soluzzjonijiet online fil-kuntatti ta' kumpanija mal-awtoritajiet pubbliċi matul iċ-ċiklu tal-ħajja tagħha. Ir-regoli l-ġodda jiżguraw li: il-kumpaniji jistgħu jirreġistraw kumpaniji b'responsabbiltà limitata, jistabbilixxu fergħat ġodda u jippreżentaw dokumenti għal kumpaniji u l-fergħat tagħhom, fir-reġistru kummerċjali kompletament online; il-forom tal-mudell nazzjonali u l-informazzjoni dwar ir-rekwiżiti nazzjonali jsiru disponibbli online u b'lingwa li tinftiehem b'mod ġenerali mill-maġġoranza tal-utenti transkonfinali; ir-regoli dwar it-tariffi għal formalitajiet online ikunu trasparenti u applikati b'mod mhux diskriminatorju; it-tariffi imposti għar-reġistrazzjoni online ta' kumpaniji ma jaqbżux l-ispejjeż ġenerali mġarrba mill-istat membru kkonċernat; il-prinċipju ta' "darba biss", li permezz tiegħu kumpanija jkollha bżonn tippreżenta l-istess informazzjoni lill-awtoritajiet pubbliċi darba biss; id-dokumenti ppreżentati mill-kumpaniji huma maħżuna u skambjati mir-reġistri nazzjonali f'formati li jinqraw mill-magni u li tista' tfittex fihom; aktar informazzjoni dwar kumpaniji ssir disponibbli għall-partijiet interessati kollha mingħajr ħlas fir-reġistri kummerċjali. Fl-istess ħin, id-direttiva tistabbilixxi s-salvagwardji meħtieġa kontra l-frodi u l-abbuż fi proċeduri online, inkluż il-kontroll tal-identità u l-kapaċità legali tal-persuni li jistabbilixxu l-kumpanija u l-possibbiltà li tenħtieġ il-preżenza fiżika quddiem awtorità kompetenti. Hija żżomm l-involviment ta' nutara jew avukati fil-proċeduri tal-liġi tal-kumpaniji sakemm dawn il-proċeduri jkunu jistgħu jitwettqu kompletament online. Hija tipprevedi wkoll skambju ta' informazzjoni bejn l-istati membri dwar diretturi skwalifikati sabiex tipprevjeni mġiba frawdolenti. Id-direttiva ma tarmonizzax ir-rekwiżiti sostantivi għall-istabbiliment ta' kumpaniji jew biex isir il-kummerċ fl-UE kollha. Il-passi li jmiss It-test maqbul b'mod proviżorju issa ser ikollu jiġi approvat mill-korpi rilevanti taż-żewġ istituzzjonijiet. Dan imbagħad ser jiġi adottat formalment wara l-iskrutinju tas-soltu mill-ġuristi lingwisti. Kuntest Skont ċifri pprovduti mill-Kummissjoni, fl-UE hemm madwar 24 miljun kumpanija, li minnhom madwar 80% huma kumpaniji b'responsabbiltà limitata. Madwar 98-99% tal-kumpaniji b'responsabbiltà limitata huma intrapriżi żgħar u ta' daqs medju li jkunu l-aktar affettwati direttament minn dan it-titjib. Id-direttiva proposta tikkumplementa r-regoli eżistenti dwar il-liġi tal-kumpaniji tal-UE kif ikkodifikati fid-direttiva (UE) 2017/1132. Hija waħda miż-żewġ proposti mressqa mill-Kummissjoni f'April 2018 għall-modernizzazzjoni tal-liġi tal-kumpaniji tal-UE. Hija wkoll pilastru importanti għar-regolament dwar il-Portal Diġitali Uniku li ġie adottat dan l-aħħar, li jiffaċilita l-interazzjonijiet bejn iċ-ċittadini, in-negozji u l-awtoritajiet kompetenti billi jipprovdi aċċess għal soluzzjonijiet online.